Dr. Abraham Nicolas (Abie) Helberg (distrik Nylstroom, Transvaal, 14 Desember 1935 – 24 Augustus 2009) was tussen 1960 en 2000, net ’n vyfjarige onderbreking van 1990 tot 1995, predikant in sewe gemeentes of kombinasies van die Gereformeerde Kerke in Suid-Afrika (GKSA), waarvan die eerste vyf gemeentes in die destydse Transvaal was en die laaste twee kombinasies in eers die Oos-Kaap en toe die Noord-Kaap. Abie Helberg het reeds op skool geroepe gevoel om predikant te word, waarna hy na Potchefstroom toe is om sy driejarige B.A.-studie van 1953 tot 1955 aan die PU vir CHO te voltooi en sy vierjarige teologiese studie (Th.B.) van 1956 tot 1959 aan die Teologiese Skool van die GKSA. Tydens sy teologiese studie het hy ook 'n honneursgraad in filosofie verwerf. Hy was aktief betrokke by die studentelewe, en het twee jaar (1958–'59) in die studenteraad gedien, waarvan die laaste jaar as ondervoorsitter. Die studenteraad van 1958 het ’n staatspresident (FW de Klerk), drie ministers, sewe predikante, drie professore, drie doktore en drie uitsonderlike vroue opgelewer.